নন্দীগ্রাম আছে নন্দীগ্রামেই! রাজনীতির ফ্রেম-বন্দি ২০০৭ সালের ছবি ‘অটুট’ ২০১৬ সালেও। চোখরাঙানি, নজরদারি, বিরোধীদের ‘সন্ত্রস্ত’ থাকার পরিস্থিতি বদলায়নি। এমনই অভিযোগ নন্দীগ্রামের একাংশের। নন্দীগ্রাম বিধানসভা এলাকায় একসময় তৃণমূল করা ‘অন্যায়ে’র সামিল ছিল। এখন লালঝান্ডা বা বিরোধীদের অস্তিত্ব খুঁজে পাওয়া দুষ্কর! 
যেমন বললেন নন্দীগ্রামের ‘ভূমি উচ্ছেদ প্রতিরোধ কমিটি’র সংগঠক সবুজ প্রধান— ‘‘বদলেছে রং। বদলায়নি নন্দীগ্রাম।’’
সংবাদমাধ্যমের উপর নজরদারির কোনও বদল হয়নি। ‘এবেলা’কে নজরে রাখতে দিনভর ঘুরে বেড়াল বাইক। কেউ নামধাম লুকিয়ে কথা বলতে শুরু করলেও বাইক দেখে হয় কথা বন্ধ করছেন। কেউ গড়গড় করে উন্নয়নের ফিরিস্তি দিতে শুরু করছেন। ভাঙাবেড়ার এক দোকানদারের অনুরোধ, ‘‘কাগজে আমার নাম লিখলে এখানে থাকতে পারব না!’’ একই আবেদন নন্দীগ্রাম আন্দোলন শুরুর মুহূর্তে ভাঙাবেড়ায় নিহত শঙ্কর সামন্তের প্রতিবেশীদেরও। সিপিএম সমর্থক শঙ্করকে জীবন্ত পুড়িয়ে মারা হয়েছিল। পুড়িয়ে দেওয়া হয়েছিল তাঁর বাড়িও। ভোটের আগে সেখানে মুখে কুলুপ সকলের। এক প্রতিবেশী অনুরোধ করলেন, ‘‘এখানে আসবেন না। ছবিও তুলবেন না। আমাদের বাঁচতে দিন।’’ খাঁ-খাঁ করছে শঙ্করের পোড়া বাড়ি। প্রাণের স্পন্দন বলতে তিনতলার চিলেকোঠার বাসিন্দা দু’টি লক্ষ্মীপেঁচা। গোকুলনগরে আন্দোলনের সময় নিহত এক সিপিএম কর্মীর বাড়ির আত্মীয়েরাও কথা বলতে নারাজ। কারণ, তাঁরা আর কোনও বিষয়ে ‘জড়াতে’ চান না।
নন্দীগ্রাম বিধানসভায় জোটপ্রার্থী সিপিআইয়ের কবীর মহম্মদ এক পরিচিতের মোটরবাইকে চেপে সোনাচূড়া গ্রামে পৌঁছেছিলেন। সেখানে দু’টি বাড়িতে ঢুকে প্রচার সারতেই নাকি এক তৃণমূল সমর্থক বলেন, ‘‘কাকা, বাড়ি যান। নইলে পা থেকে মাথা সমান করে দেব। কোথায় ছিলেন ১৪ মার্চ? সিপিএম মানুষ খুন করল! আপনার লজ্জা নেই? তাদের হয়ে ভোট চাইতে এসেছেন?’’ 
করজোড়ে প্রবীণ কবীর তাঁকে বলেন, ‘‘সব অন্যায়ের প্রতিবাদ করতেই এসেছি।’’ 
তারপর অবশ্য আর প্রচার করেননি। পরে কবীর বলছিলেন, ‘‘চারচাকার গাড়ি ভাড়া দিচ্ছে না কেউ। আমাকে মোটরবাইকে নিয়ে ঘুরতে কেউ সাহস পাচ্ছেন না। ভ্যান রিকশও ভাড়া পাচ্ছি না। প্রচারের জন্য মাইক চাইলে ভয়ে দিচ্ছে না। দেওয়াল লিখতে গেলে বাড়ির মালিক হাতজোড় করে ক্ষমা চাইছেন। এভাবে নির্বাচন সম্ভব?’’ 
আর নন্দীগ্রামের তৃণমূলপ্রার্থী শুভেন্দু? নন্দীগ্রাম আন্দোলনের ‘মুখ’ বলছেন, ‘‘বামপন্থীরা রাধারানি আড়িকে ধর্ষণ করেছে। মানুষ খুন করেছে। অত্যাচার করেছে। ক্ষোভ-ঘৃণার বহিঃপ্রকাশ দেখাচ্ছেন মানুষ। তাতেই এখানে মুছে গিয়েছে বামপন্থীরা।’’
নন্দীগ্রাম-১ নম্বর ব্লকে কোথাও বিরোধীদের একটিও দেওয়াল লিখন বা ব্যানার-পোস্টার চোখে পড়েনি। নন্দীগ্রাম-২ নম্বর ব্লকের রেয়াপাড়া অঞ্চলে অবশ্য দেখা গেল কবীরের দু’টি দেওয়াল লিখন। তবে শুভেন্দুর সমর্থনে দেওয়াল লিখন সর্বত্র। ডাঙড়ার বাসিন্দা রবীন প্রধান ব্যাখ্যা করলেন, ‘‘মানুষ শুভেন্দু’দাকে ভালোবাসেন। লক্ষ্মণ শেঠ এখানে সব শেষ করে দিয়েছিল!’’ তৃণমূল সমর্থকেরা জানান, সিপিএম থেকে বহিষ্কৃত হলেও ‘লক্ষ্মণ’ নামটাই নন্দীগ্রামে যথেষ্ট। ওই নামের ‘জুজু’তেই ঘরবন্দি বামেরা।        
নন্দীগ্রাম-১ নম্বর ব্লক অঞ্চলেও শাসকদলের বিরুদ্ধে কেউ কিছু বলতে নারাজ। দক্ষিণ জলপাইয়ের বাসিন্দা তপন মান্নার কথায়, ‘‘রাজনীতি আর ভাল লাগে না। সিপিএম ঘর লুঠ করেছিল। এলাকা দখল করেছিল। সন্ত্রস্ত ছিলাম। আর এখন? ঘুরে দেখে নিন!’’ ঘুরে দেখা গেল। ডাঙড়ার বাসিন্দা অর্ধেন্দু জানা পাড়ার মধ্যে দাঁড়িয়ে বললেন, ‘‘লক্ষ্মণ শেঠরা তো মেরে শেষ করে দিয়েছে। পঙ্গু করে দিয়েছে। লুঠ করেছে। তাদের হয়ে কে কথা বলবে নন্দীগ্রামে? কাউকে পাবেন না!’’ 
তবে নন্দীগ্রাম বাজারে কেউ কেউ কথা বললেন। খোলা মনেই। সরবেড়িয়ার বাসিন্দা শেখ আলি হোসেন আইসক্রিম বিক্রি করেন। দিনমজুরি করে সংসার চালান। বলছিলেন, ‘‘অনেক খুনোখুনি হল। রাজনীতি হল। কিন্তু আমাদের কোনও পরিবর্তন হল না। মাঝখান থেকে কিছু নেতা পকেট ভরেছে!’’ অ্যাম্বুল্যান্স চালক উত্তম জানার দাবি, ‘‘পঞ্চায়েতের টাকা লুঠ হচ্ছে। আমরা দিন-আনি দিন-খাই অবস্থাতেই রয়ে গিয়েছি। ঘুরে দেখুন তৃণমূলনেতারা কতটা বড়লোক হয়েছেন।’’
দেখা গেল। পূর্ব মেদিনীপুর জেলা পরিষদের সহ-সভাধিপতি তৃণমূল নেতা আবু সুফিয়ানের তারাচাঁদবাড় গ্রামে প্রাসাদোপম ‘জাহাজবাড়ি’। একাধিক নেতার সম্পত্তি এবং চালচলন নিয়ে রীতিমতো অস্বস্তিতে তৃণমূল। নন্দীগ্রামে এসে ওই বাড়ি দেখেই সুফিয়ানকে ‘সতর্ক’ করেছিলেন দলনেত্রী মমতা বন্দ্যোপাধ্যায়।
নন্দীগ্রামের প্রায় সব রাস্তা এখন পাকা। গ্রামে গ্রামে পানীয় জলের ব্যবস্থা করেছে পঞ্চায়েত। হয়েছে বিদ্যুদয়ন। বিরোধীরা নয়, তৃণমূল নেতাদের একাংশের লাগামছাড়া দুর্নীতি এখন কাঁটার মতো বিঁধছে ‘পরিবর্তনে’র নন্দীগ্রামকে।
এক দলের সমর্থকেরা ঘৃণা করেন অন্যদের। অন্যেরা নিশ্চুপ থাকেন এলাকায় টিকে থাকতে। যেমন ছিল ২০০৭। তেমনই ২০১৬। ফারাক বলতে ক্যালেন্ডারে পেরিয়ে যাওয়া বছরগুলো।